**Η ΠΡΩΤΗ ΜΕΡΑ ΣΕ ΕΝΑ ΝΕΟ ΣΧΟΛΕΙΟ**

 Πότε πέρασαν έξι χρόνια στο Δημοτικό, ούτε που το κατάλαβα! Τώρα πια το Δημοτικό αποτελεί παρελθόν και εγώ είμαι ένας μαθητής του Γυμνασίου!

     Βέβαια, όταν πρωτομπήκα στο νέο μου σχολείο, ήμουν λιγάκι φοβισμένος και το άγχος μου ήταν αρκετό. Σκεφτόμουν τα μαθήματα που, λογικά, θα είναι πιο δύσκολα από αυτά του δημοτικού και έλεγα από μέσα μου: "Θα τα καταφέρω; Και οι καθηγητές εδώ μήπως είναι πολύ αυστηροί;". Αυτές οι σκέψεις τριγύριζαν στο μυαλό μου. Όμως, είπα στον εαυτό μου: "Μη φοβάσαι Πέτρο, με την πάροδο του χρόνου όλα θα πάνε καλά!". Πράγματι, σε λίγο καιρό κατάλαβα ότι τα μαθήματα είναι πολλά και δύσκολα και ότι χρειάζεται περισσότερη προσπάθεια και πολύ διάβασμα.

     Τέλος, πέρα από τους παλιούς συμμαθητές μου, που, με μεγάλη μου χαρά, ξαναείδα στο γυμνάσιο, γνώρισα και άλλα καινούρια παιδιά, που, ήδη, κάνουμε παρέα. Όλοι οι καθηγητές μου είναι τόσο καλοσυνάτοι και τόσο κοντά σε εμάς τους μαθητές, που έδιωξαν κάθε μου φόβο. Σκέφτομαι πόσα πράγματα θα πάρω από αυτούς…! Νέες γνώσεις και εμπειρίες που θα μου χρειαστούν στο μέλλον. Βέβαια, είναι απαραίτητη και η δική μου αδιάκοπη προσπάθεια. Εξάλλου, όπως μας λένε πάντοτε οι καθηγητές: "Τα αγαθά κερδίζονται με κόπο και προσπάθεια".

     Έτσι, το νέο μου σχολείο με γέμισε χαρά, με έκανε να σκεφθώ ότι είναι το δεύτερό μου σπίτι και ότι από αυτό θα πάρω εφόδια πνευματικά και  θα καλλιεργηθώ σαν άνθρωπος, ώστε να μπορώ να αντιμετωπίσω τις απαιτήσεις της ζωής.

**Πέτρος (Α1)**

1.**Να χαρακτηρίσετε τις ακόλουθες προτάσεις ως σωστές η λανθασμένες**

Α. Ο Πέτρος αντικρίζοντας το νέο του σχολείο ένιωθε αγχωμένος και προβληματισμένος.

Β. Οι καθηγητές του νέου σχολείου ήταν πολύ αυστηροί.

Γ. Ο Πέτρος σκεφτόταν ότι δε θα χρειαστεί να κουραστεί για να τα καταφέρει.

**2. Να περιγράψετε με λίγα λόγια τα συναισθήματα του Πέτρου από το νέο του σχολείο.**

3.Να τοποθετήσετε στον πίνακα **3 ουσιαστικά 3 επίθετα και 3 ρήματα**.

|  |  |  |
| --- | --- | --- |
| **Ουσιαστικά** | **Επίθετα** | **Ρήματα** |
|  |  |  |
|  |  |  |
|  |  |  |
|  |  |  |